Ավինյոնի աղջիկները (նկար, Պիկասո)

Ավինյոնի աղջիկները (), իսպանացի նկարիչ Պաբլո Պիկասսոյի կտավը։ Ստեղծվել է 1907 թվականին։ Այս կտավով սկսվում է Պիկասսոյի արվեստի՝ կուբիզմի շրջանը։

Պատմություն 
«Ավինյոնի աղջիկները» Պիկասսոյի՝ կուբիզմի շրջանի առաջին գործն է։ Նկարչի համար ոգեշնչման աղբյուր է հանդիսացել Պոլ Սեզանի «Լողացող կանայք» կտավը, ինչպես նաև 1906 թվականին Փարիզում անցկացված իբերական քանդակագործության ցուցահանդեսը։ Նկարի սկզբնական անվանումը եղել է «Փիլիսոփայական հասարակաց տուն»։ Վերջնական անվանումը՝ «Ավինյոնի աղջիկները», առաջարկել է Պիկասսոյի ընկերը՝ գրող Անդրե Սալմոնը՝ մեղմացնելու համար նկարի սկանդալային արձագանքները։ Նկարը Փարիզի նկարչական շրջանակներում մեծ աղմուկ է առաջացնում։ Նկարի ազդեցությամբ Ժորժ Բրաքը նկարում է «Մերկ կինը»։ Նկարի ազդեցությունն են կրել Անդրե Դերենը, Ռոբեր Դելոնեն։

1920 թվականին նկարը ձեռք է բերում հավաքորդ Ժակ Դուսեն. մինչ այդ նկարը չէր ցուցադրվել։ Առաջին անգամ նկարը ցուցադրվել է 1937 թվականին։

Նկարագրություն 
Մի տեսակետի համաձայն՝ նկարի սյուժեի հիմքում ընկած է Բարսելոնայի Գոթական թաղամասում գտնվող հասարակաց տունը։ Նկարում պատկերված են հինգ մերկ կանայք՝ տարբեր դիրքերով։ Աջակողմյան երկու կերպարները, որոնց դեմքը աֆրիկյան դիմակ է հիշեցնում, ստեղծված են գեղանկարչության մեջ ծնունդ առած նոր ուղղության ՝ կուբիզմին բնորոշ հատկանիշներով։ Նկարի ֆոնը երկնագույն է, կերպարները պատկերված են վարդագույն- դեղնավուն երանգներով. սա հիշեցնում է Պիկասսոյի ստեղծագործական «վարդագույն» և «երկնագույն» շրջանները։

Ծանոթագրություններ

Արտաքին հղումներ 
 «Ավինյոնի աղջիկները» Ժամանակակից արվեստի թանգարանում, Նյու Յորք

1907 նկարներ
Պաբլո Պիկասոյի նկարներ
Մերկ կանանց պատկերով նկարներ
Նյու Յորքի ժամանակակից արվեստի թանգարանի նկարներ
Կանայք կտավներում